Ετήσιο τακτικό 





Ρόδος, 10/11/2005
Συνέδριο ΚΕΔΚΕ


Η ομιλία του Προέδρου της ΚΕΔΚΕ
ΠΑΡΙ ΚΟΥΚΟΥΛΟΠΟΥΛΟΥ

Δημάρχου Κοζάνης

Καθώς εμείς εδώ στη Ρόδο ξεκινάμε το συνέδριο μας η Γαλλία συγκλονίζεται από την πρωτοφανή σε βία και έκταση εξέγερση των απελπισμένων που αισθάνονται και είναι κοινωνικά αποκλεισμένοι. 

Πολλοί φοβούνται την εξάπλωση της εξέγερσης.

Άλλοι, δηλώνουν ξαφνιασμένοι. 

Κι όμως, ήδη από το 1990 ο Φρανσουά Μιττεράν είχε αποτυπώσει το πρόβλημα με θαυμαστή ακρίβεια.

«Σε τι μπορεί να ελπίζει ένας νεαρός που γεννήθηκε σε ένα προάστιο χωρίς ψυχή, που ζει σ΄ ένα άσχημο κτίριο, περιτριγυρισμένος από άλλες ασχήμιες από γκρίζους τοίχους, σε ένα γκρίζο τοπίο, για μια γκρίζα ζωή. Έχοντας γύρω του μια κοινωνία που προτιμάει να αποστρέφει το βλέμμα και δεν παρεμβαίνει παρά μόνο για να θυμώσει και να απαγορεύσει». 

Από τους δίδυμους πύργους μέχρι τη Μαδρίτη και από την Κωνσταντινούπολη μέχρι το Λονδίνο, η σταθερή απάντηση των πλούσιων χωρών στα απάνθρωπα χτυπήματα της τρομοκρατίας είναι η περαιτέρω ενίσχυση των μέτρων ασφαλείας και των αντιτρομοκρατικών υπηρεσιών, όταν βέβαια δεν εξαπολύουν άδικους πολέμους και δε δολοφονούν αθώους πολίτες ως υπόπτους. 

Παράλληλα, από τις ίδιες πλούσιες χώρες, μετά από κάθε τρομοκρατικό χτύπημα, επαναλαμβάνονται οι ίδιες εδώ και 20 χρόνια υποσχέσεις για την καταπολέμηση της φτώχιας. 

Σύμφωνα όμως με στοιχεία της Παγκόσμιας Τράπεζας, την τελευταία δεκαετία του 20ου αιώνα ο αριθμός των ανθρώπων που ζουν σε συνθήκες φτώχιας, με λιγότερα δηλαδή από 2 δολάρια την ημέρα, αυξήθηκε κατά 100 εκατομμύρια, από 2,8 σε 2,9 δισεκατομμύρια άνθρωποι.

Αυτό συνέβη την ίδια περίοδο που το συνολικό παγκόσμιο εισόδημα σύμφωνα πάντα με τα στοιχεία της Παγκόσμιας Τράπεζας αυξανόταν 2,5% κατά μέσο όρο ετησίως. 
Από πολλούς οικονομικούς αναλυτές της Δύσης η κούρσα τιμών του πετρελαίου αποδίδεται σε μεγάλο βαθμό στη διαρκώς αυξανόμενη ζήτηση σε Κίνα και Ινδία. 

Οι διψήφιοι ρυθμοί ανάπτυξης στις δύο αχανείς χώρες οδηγούν πολλούς «χορτάτους» σκεπτικιστές να αναρωτιούνται, ως όψιμοι οικολόγοι, τι θα γίνει αύριο με το περιβάλλον και το φαινόμενο του θερμοκηπίου.
Αλήθεια, πόσοι φονικοί τυφώνες Κατρίνα πρέπει ακόμα να ξεσπάσουν για να καταλάβουν κάποιοι ότι η αλόγιστη καταστροφή του περιβάλλοντος έχει ήδη ανυπολόγιστο κόστος;

Χωρίς αμφιβολία, η ακραία λογική των δυνάμεων της αγοράς έδειξε τα όρια της. 

Η θέση για μια παγκόσμια οικονομία που αδιαφορεί για τον τρίτο κόσμο και το περιβάλλον είναι απατηλή και αδιέξοδη. 

Όπως απατηλή και αδιέξοδη είναι η θέση για μια παγκόσμια οικονομία, αποκομμένη από την κοινωνία, την πολιτική και τους θεσμούς.

Το σύγχρονο δημοκρατικό κράτος αποτελεί το πεδίο νόμιμης ρύθμισης των συγκρούσεων σε εθνικό επίπεδο με μη βίαιο τρόπο. 

Ανάλογη διαδικασία δημοκρατικής διαβούλευσης και νομιμοποίησης πρέπει να υπάρξει και για τις διεθνείς διαφορές γιατί αλλιώς δεν μπορεί να υπάρξει ούτε παγκόσμια οικονομία.

Εκείνοι των οποίων η ζωή θα επηρεαστεί από τις αποφάσεις για τον τρόπο διαχείρισης της παγκοσμιοποίησης έχουν το δικαίωμα να συμμετέχουν σ΄ αυτό το διάλογο και έχουν το δικαίωμα να ξέρουν με ποιο τρόπο λήφθηκαν ανάλογες αποφάσεις στο παρελθόν. 

Απ΄ αυτή ακριβώς την αδήριτη ανάγκη πηγάζει ένα συμπέρασμα που έχει τεράστια σημασία:

Η βασική αποστολή μιας κυβέρνησης σε ένα σύγχρονο κράτος δεν είναι άλλη από την έντονη κινητοποίηση και τη συμμετοχή της στα διεθνή κέντρα. Εκεί δηλαδή όπου διαμορφώνονται και λαμβάνονται οι μεγάλες αποφάσεις που μας επηρεάζουν και μας αφορούν. Εκτός και αν προτιμούμε να αποφασίζουν άλλοι για μας, χωρίς εμάς, όπως, για παράδειγμα, ετοιμάζονται να κάνουν στο γειτονικό μας Κόσοβο. 

Ακριβώς γι΄ αυτό το λόγο, σε συνθήκες παγκοσμιοποίησης, το κεντρικό κράτος δεν μπορεί παρά να έχει επιτελικό χαρακτήρα.

Ποια είναι όμως η δομή και η οργάνωση ενός σύγχρονου κράτους;
Η δομή του σύγχρονου κράτους από την εποχή της Γαλλικής Επανάστασης, μέχρι σήμερα, προοδευτικά ταυτίστηκε με τις έννοιες αποκέντρωση και αυτοδιοίκηση.

Είτε το μοντέλο υιοθετήθηκε για να ενσωματώσει προϋπάρχουσες δομές και μορφώματα, είτε για να ανταποκριθεί στην ενδογενή ανάγκη του κράτους να ενισχύει διαρκώς τη δημοκρατική του νομιμοποίηση,

Είτε, τέλος, το μοντέλο υιοθετήθηκε για να παραχωρηθεί ελεγχόμενη θεσμική έκφραση σε ιδιαίτερες εθνοτικές ομάδες,
Σημασία έχει το αποτέλεσμα.

Η αποκεντρωμένη δομή κι οι ισχυροί αυτοδιοικούμενοι θεσμοί έχουν καταστεί επιλογές συνώνυμες του αποτελεσματικού κράτους, τόσο με γνώμονα την εξυπηρέτηση του πολίτη, όσο και, κυρίως, κρινόμενες με όρους ανάπτυξης.

Σε μια εποχή ραγδαίων εξελίξεων και κοσμοϊστορικών αλλαγών προκαλεί ενδιαφέρον η τύχη αυτών των επιλογών στον αναπτυγμένο κόσμο.

Σε ένα κανόνα χωρίς εξαιρέσεις, αποκέντρωση και αυτοδιοίκηση ενισχύονται παντού ως συνέπεια της παγκοσμιοποίησης.

Πρώτα απ΄ όλα είναι η απαίτηση των τοπικών κοινωνιών μπροστά στο φόβο και την ανασφάλεια για το αύριο.

Οι εγγύτεροι στον πολίτη θεσμοί αναγνωρίζονται απ΄ τους πολίτες ως το ασφαλέστερο όχημα στο ταξίδι της νέας εποχής.

Από την άλλη, η διαρκής ενίσχυση των αποκεντρωμένων θεσμών και της αυτοδιοίκησης αποτελεί τη σημαντικότερη άμυνα του εθνικού κράτους που βλέπει τα όρια της κυριαρχίας του όχι απλά να αμφισβητούνται, αλλά κυριολεκτικά να συρρικνώνονται από υπερεθνικά κέντρα.

Τέλος, η κυριαρχία της ανταγωνιστικότητας επιβάλει την αποτελεσματικότητα ως υποχρεωτικό κριτήριο των όποιων επιλογών.

Για ποιο λόγο δηλαδή θα ΄πρεπε ν΄ αμφισβητηθεί ένα μοντέλο που είναι επιτυχημένο ακριβώς με κριτήριο την αποτελεσματικότητα.

Η Δανία πρόσφατα μέσα σε τρία χρόνια υποδιπλασίασε την ανεργία με τη ριζική αποκέντρωση πόρων και πολιτικών για την απασχόληση.

Ανάλογες επιλογές στο χώρο της παιδείας οδήγησαν πολλούς να αναφέρονται σήμερα στο Φιλανδικό πρότυπο παιδείας.

Η αυξημένη και συγκεκριμένη συνευθύνη τοπικών και περιφερειακών αρχών στην ανάπτυξη οδήγησαν τη Σουηδία στην κορυφή της ανταγωνιστικότητας παγκόσμια.

Δεν είναι τυχαίο, εξάλλου, ότι και στις τρεις παραπάνω χώρες η οικονομική μεγέθυνση συνυπάρχει με ένα άρτια οργανωμένο κοινωνικό κράτος, που λειτουργεί με την ευθύνη της Τοπικής Αυτοδιοίκησης.

Αυτά βέβαια συμβαίνουν αλλού. 
Εμείς εδώ επιμένουμε αδάμαστα ελληνικά.

Είμαστε, φαίνεται ικανοποιημένοι από τις επιδόσεις μας στην ανεργία, την παιδεία, την ανταγωνιστικότητα.

Το ελληνικό κράτος είναι το πλέον συγκεντρωτικό στην Ευρώπη των 25, με την αυτοδιοίκηση καθηλωμένη σε μονοψήφια ποσοστά επί του κρατικού προϋπολογισμού.

· Εδώ ο υπουργός ΠΕΧΩΔΕ είναι αρμόδιος για 380 km οδικού δικτύου στην Αττική. Ανάμεσα στ΄ άλλα, ποτίζει και τις νησίδες, αλλάζει και τις λάμπες.

· Εδώ ο ΟΑΕΔ πρόσφατα προχώρησε στην πρόσληψη με σύμβαση έργου 400 συμβούλων, που θα διαχειριστούν κεντρικά ισάριθμες τοπικές πρωτοβουλίες απασχόλησης διάσπαρτες σ΄ όλη τη χώρα.

· Εδώ αποκεντρώθηκε η συντήρηση των σχολικών μονάδων στους Δήμους και το μισό προσωπικό του ΟΣΚ έμεινε χωρίς αντικείμενο. Αντί να υπάρξει μετακίνηση έμπειρου προσωπικού προς τους Δήμους, ο Οργανισμός, εδώ και πέντε χρόνια, αναζητά ρόλο στα Βαλκάνια.

Παραδείγματα υπάρχουν δυστυχώς πολλά που κινούνται στα δυσδιάκριτα όρια του τραγικού με το γελοίο.

Το ζήτημα όμως είναι ότι ο συγκεντρωτισμός αυτός αποτελεί το σοβαρότερο εμπόδιο στην ανάπτυξη και την ευημερία του τόπου γι αυτό πρέπει να σπάσει.

Εδώ μιλάμε, συναδέλφισσες και συνάδελφοι, για τους Έλληνες και τα δικαιώματα τους.
Εδώ μιλάμε, για τη χώρα και την προοπτική της.

Δε μιλάμε για εξουσία 

Μιλάμε για την κοινωνία και τους ανθρώπους.  

Τα επιχειρήματα περί του αντίθετου είναι ελάχιστα και φτωχά:

Ανιστόρητες απόψεις περί καντονοποίησης όταν προσεγγίζουμε την περιφερειακή αυτοδιοίκηση,

Φοβικές προσεγγίσεις περί δεύτερου πρωθυπουργού, όταν προσεγγίζουμε τη μητροπολιτική αυτοδιοίκηση,

Άστοχοι προβληματισμοί περί ποιότητας των αιρετών, όταν προσεγγίζουμε τη φορολογική αποκέντρωση,

Δεν έχουν θέση σε μια χώρα που θέλει να σταθεί όρθια στη σύγχρονη πραγματικότητα.

Πιστεύοντας βαθιά ότι η ριζική αποκέντρωση απελευθερώνει δημιουργικές δυνάμεις που έχει ζωτική ανάγκη η χώρα.

Κρίνοντας ότι το μέλλον της αποκέντρωσης και της αυτοδιοίκησης δεν είναι υπόθεση μόνο των αιρετών της Αυτοδιοίκησης, αλλά το κεντρικό πολιτικό ζήτημα της χώρας.

Έχοντας εδραιωμένη πεποίθηση ότι μ΄ αυτό το συγκεντρωτικό Κράτος δεν πάει άλλο.

Καταθέτουμε σήμερα για συζήτηση μια ολοκληρωμένη πρόταση για το σύγχρονο κράτος που επεξεργάστηκε το Ινστιτούτο Τοπικής Αυτοδιοίκησης, που πρόσφατα δημιουργήσαμε, και επικύρωσε το διοικητικό συμβούλιο της ΚΕΔΚΕ με απόφαση του.

 Η πρόταση μας 
Διαπνέεται και ενσωματώνει τις αρχές της εγγύτητας, της επικουρικότητας, της εδαφικής και κοινωνικής συνοχής.

Αξιοποιεί την ελληνική και ευρωπαϊκή εμπειρία καθώς και την πρόσφατη συνταγματική αναθεώρηση.

Στοχεύει στην απλούστευση των δομών και δίνει στη διαφάνεια ύψιστη προτεραιότητα.

Σε τελική ανάλυση, υπηρετεί τους στόχους του αποτελεσματικού κράτους και της ισχυρής κοινωνίας.

Η πρόταση μας συνοπτικά περιλαμβάνει: 

· Λιγότερους και ισχυρούς Δήμους, ικανούς ν΄ ανταποκριθούν στη σύγχρονη πραγματικότητα και έτοιμους να υποδεχθούν αύριο διευρυμένες αρμοδιότητες, όπως παιδεία, υγεία, απασχόληση, περιβάλλον, συγκοινωνίες. 
Δήμους ανοιχτούς στην κοινωνία, με δημόσια διαβούλευση για   τις μείζονες αποφάσεις, με ενδοδημοτική αποκέντρωση και τοπικά έσοδα, εγγυητές κυριολεκτικά της ισχυρής κοινωνίας. 

· Περιφερειακή αυτοδιοίκηση, με περιφερειακό συμβούλιο που προκύπτει από καθολική ψηφοφορία, με αιρετό πρόεδρο, που εκλέγεται άμεσα ή έμμεσα.

Βάση δημοκρατικής νομιμοποίησης της περιφερειακής αυτοδιοίκησης είναι η ανάπτυξη.
Ειδικότεροι στόχοι που καλείται να υπηρετήσει είναι 

Η διατήρηση της εδαφικής συνοχής, και

Η συμμετοχή στο ευρωπαϊκό γίγνεσθαι των περιφερειών της χώρας, ως ισότιμων κοινωνικών εταίρων.

· Μητροπολιτικό σύστημα διακυβέρνησης για Αθήνα και Θεσσαλονίκη, με βασικούς στόχους

Την αποτελεσματική διαχείριση των ενιαίων βασικών λειτουργιών του πολεοδομικού συγκροτήματος που συνδέονται με την καθημερινότητα.

Τη βελτίωση της ποιότητας των παρεχόμενων υπηρεσιών και της ποιότητας ζωής των πολιτών, καθώς και την κοινωνική συνοχή στις δύο μεγαλουπόλεις.  
Την ενίσχυση της διεθνούς ανταγωνιστικότητας των δύο μητροπολιτικών περιοχών

Την αποσυμφόρηση της κεντρικής διοίκησης και την ενίσχυση του επιτελικού της ρόλου για το σύνολο της χώρας. 
· Φορολογική αποκέντρωση, χωρίς πρόσθετους φόρους, σε συνδυασμό με μεταφορά αρμοδιοτήτων στον πρώτο και δεύτερο βαθμό. 
Παράλληλα, μετατροπή των Κεντρικών Αυτοτελών Πόρων σε Ταμείο συνοχής και αλληλεγγύης για την ενίσχυση των ασθενέστερων ΟΤΑ.

Βασικοί στόχοι της πρότασης μας 

Η αυτοδιοίκηση της ευθύνης

Η κοινωνία της ευθύνης

Η αποκατάσταση της έννοιας της διαφάνειας στην πραγματική 

της διάσταση. Ο φορολογούμενος πολίτης βλέπει πως διατίθενται οι πόροι που εισφέρει στην αυτοδιοίκηση και ελέγχει τη διαχείριση τους. 
Έχοντας επίγνωση ότι ο διάλογος γι΄ αυτές τις μεταρρυθμίσεις δεν αφορά μόνο την τοπική αυτοδιοίκηση αποφεύγουμε τον κίνδυνο να είμαστε κατηγορηματικοί στην πρόταση μας.

Όπως θα διαπιστώσετε αύριο, οι επιμέρους προτάσεις μας διαπνέονται από σοβαρότητα και ρεαλισμό, εμπεριέχουν εναλλακτικά σενάρια και χρονοδιαγράμματα, προνοούν για τη μεταβατική περίοδο μέχρι την εφαρμογή τους και, προφανώς, είναι ανοικτές στο διάλογο. 

Σε δύο μόνο σημεία είμαστε κατηγορηματικοί.

Κατά αρχήν, στα ζητήματα που αφορούν τον πρώτο βαθμό αυτοδιοίκησης.

Κατά δεύτερον, στην ισχυρή πολιτική βούληση που απαιτείται για να ανοίξει ο δρόμος των αλλαγών και στον επείγοντα χαρακτήρα τους.       
Απαιτούνται ρήξεις και τομές και όχι θολές μεταρρυθμίσεις, αν θέλουμε να πετύχουμε το στόχο του σύγχρονου Κράτους.

Το ζήτημα δεν επιδέχεται αναβολές και παρατάσεις.

Από τις τηλεπικοινωνίες μέχρι τις ανανεώσιμες πηγές ενέργειας η Ελλάδα σταθερά αιτείται νέας προθεσμίας.

Νέα προθεσμία φαίνεται πως θα ζητήσουμε αύριο και για τη νέα Αγροτική Πολιτική, που βρίσκεται επί θύραις.
Η ρεαλιστική αποτίμηση των καθυστερήσεών μας σε αναγκαίες προσαρμογές δείχνει ότι τελικά χαμένη είναι η χώρα και οι πολίτες της.

Η εποχή μας έχει υψηλές ταχύτητες και δε συγχωρεί καθυστερήσεις.
Μέσα απ΄ αυτή την οπτική επιτρέψτε μου έναν μικρό σχολιασμό, της κυβερνητικής πρότασης για τη δομή του κράτους και της αυτοδιοίκησης. 

Σύμφωνα με επίσημες κυβερνητικές δεσμεύσεις και χωρίς την παραμικρή διαστρέβλωση, προτείνεται: 

· Η διατήρηση και ενίσχυση των δύο βαθμών αυτοδιοίκησης στη σημερινή τους μορφή προκειμένου να αποτελέσουν ισχυρές βάσεις για μελλοντικές μεταρρυθμίσεις που όμως δεν περιγράφονται.

· Η λειτουργία απλών μητροπολιτικών συνδέσμων του πρώτου βαθμού σε Αθήνα και Θεσσαλονίκη. 

· Η άμεση εκλογή του ενός τρίτου του σημερινού περιφερειακού συμβουλίου στο επίπεδο των 13 υφιστάμενων περιφερειών που εν τω μεταξύ μετατρέπονται σε διοικητικές. 

· Η δημιουργία πέντε αναπτυξιακών υπερπεριφερειών, με επικεφαλής γενικούς γραμματείς διορισμένους απ΄ το κεντρικό κράτος. 

· Τέλος, για την υποβοήθηση, κυρίως των μικρών ΟΤΑ και με στόχο την καλύτερη απορρόφηση του Δ΄ ΚΠΣ, προτείνεται η δημιουργία πέντε ή δέκα τριών (;) ανωνύμων κρατικών εταιρειών που θα αναλάβουν την υλοποίηση όλων των έργων της αυτοδιοίκησης, ως μοναδικοί τελικοί δικαιούχοι του Δ΄ ΚΠΣ. 

Με παρρησία και χωρίς καμιά προκατάληψη, δηλώνω ότι, η πρόταση αυτή δεν μπορεί να γίνει αποδεκτή.

Πέραν του ότι εγείρονται σοβαρές αμφισβητήσεις συνταγματικού χαρακτήρα για τους δύομιση ή τρεισίμιση βαθμούς αυτοδιοίκησης, η πρόταση της κυβέρνησης μας βρίσκει αντίθετους για πολύ ουσιαστικούς λόγους.   
Στην εποχή της απλούστευσης των δομών η κυβέρνηση απαντά με πέντε επίπεδα διοίκησης και αυτοδιοίκησης, ενισχύοντας 
· την αναποτελεσματικότητα, 
· τη γραφειοκρατία, 
· το συγκεντρωτισμό και, τελικά, 
· την αδιαφάνεια.

Στο αίτημα για επιτελικό κράτος, απαντά με το γιγάντωμά του. 

Στον υγιή ανταγωνισμό μεταξύ πόλεων και περιοχών απαντά με διατήρηση και ενίσχυση του πελατειακού συστήματος. 

Στο αίτημα για μικρότερο κυβερνητικό σχήμα απαντά με τον πολλαπλασιασμό των χωρικών υπουργείων από δύο σε πέντε. 

Στην ανάγκη ενίσχυσης της αυτοτέλειας της αυτοδιοίκησης απαντά με την κρατικοποίηση της.

Ας μείνουμε λιγάκι στο ζήτημα αυτό, και αναφέρομαι στους κρατικούς τελικούς δικαιούχους που θα μας κάνουν τα έργα, γιατί αποτελεί για μας casus belli.

Δέχτηκα στο συνέδριο της ΤΕΔΚΝΑ, πριν δέκα μέρες, απ΄ τον υπουργό εσωτερικών, δύο ερωτήματα.

Το πρώτο ερώτημα.

Είναι αντίθετη η αυτοδιοίκηση στην ενίσχυση των αδύναμων ΟΤΑ που έμειναν έξω απ΄ το χορό του Γ΄ ΚΠΣ;

Όχι κ. Υπουργέ. Δεν είμαστε αντίθετοι. Σήμερα οι δήμοι κάτω των 5.000 κατοίκων χρηματοδοτούνται με το 22% των πόρων της αυτοδιοίκησης ενώ συγκεντρώνουν το 13% του πληθυσμού. Πρόκειται για γενναία και δίκαιη αναδιανομή που φέρει τη σφραγίδα της πρωτοβουλίας της ΚΕΔΚΕ. Αναφέρομαι, φυσικά,  στους λογαριασμούς της τακτικής οικονομικής ενίσχυσης, της ΣΑΤΑ και του ΘΗΣΕΑ, που όπως γνωρίζετε σε μέγεθος δεν έχουν καμιά σχέση με το Γ΄ ΚΠΣ. Η κατ΄ έτος κατανομή αυτών των κονδυλίων  είναι, περίπου, ισόποση της συνολικής συμμετοχής της αυτοδιοίκησης στο Γ΄ ΚΠΣ που είναι επταετούς διάρκειας. 

Πέραν αυτού και χωρίς να υποβαθμίζουμε τις έντονες διαφοροποιήσεις μεταξύ των διαφόρων ΟΤΑ, στο Γ΄ ΚΠΣ συμμετέχουν 973 ΟΤΑ, πρώτου βαθμού, δηλαδή το 95%, επί του συνόλου. 

Το δεύτερο ερώτημα.

Είναι αδιάφορη η τοπική αυτοδιοίκηση στο στόχο για την καλύτερη απορροφητικότητα του Δ΄ σε σχέση με το Γ΄ ΚΠΣ;

Όχι κ. Υπουργέ. Δεν είμαστε αδιάφοροι. Μόνο που τα στοιχεία σας διαψεύδουν. 

Σύμφωνα με τα επίσημα στοιχεία των 13 ΠΕΠ της χώρας η τοπική αυτοδιοίκηση παρουσιάζει απορροφητικότητα καλύτερη κατά 15% από τους υπόλοιπους φορείς υλοποίησης, παρά τα εμφανή και γνωστά προβλήματα ελλιπούς στελέχωσης και οικονομικής δυσπραγίας. 

Η λύση λοιπόν για καλύτερη απορρόφηση δεν είναι να καταργήσουμε την αυτοδιοίκηση, αλλά μάλλον να την εμπιστευτούμε περισσότερο, αναθέτοντας την να διαχειριστεί μεγαλύτερο ποσοστό των ΠΕΠ απ΄ αυτό που διαχειρίζεται σήμερα. 

Αν η κυβέρνηση ενδιαφέρεται πραγματικά για μια σοβαρή συζήτηση τόσο για τα αίτια του διαφαινόμενου… Βατερλώ στο Γ΄ ΚΠΣ  όσο και για την αποφυγή της επανάληψης του, δηλώνουμε έτοιμοι για μια τέτοια συζήτηση, με έγκυρα στοιχεία και τεκμηριωμένες προτάσεις. 

  Αγαπητοί σύνεδροι

Συναδέλφισσες και συνάδελφοι

Σύμφωνα με την απόφαση του περυσινού μας συνεδρίου σήμερα το απόγευμα θα παρουσιαστεί ο απολογισμός του Διοικητικού συμβουλίου με αναλυτική αναφορά στην πορεία και την εξέλιξη όλων των ζητημάτων που μας απασχολούν.

Θα περιοριστώ απ΄ την πλευρά μου σε τρία σημεία που βρίσκονται στην πρώτη γραμμή του ενδιαφέροντος μας. 
1. ΟΙΚΟΝΟΜΙΚΑ

Η κινητοποίηση μας με το έκτακτο συνέδριο για τα οικονομικά τον Αύγουστο του 2003 είχε τελικά αποτέλεσμα. Ήδη το 2004 πλησιάσαμε την πλήρη απόδοση των πόρων που προβλέπονται από το Ν. 1828 και το 2005 την πετύχαμε, σχεδόν ολοκληρωτικά.

Ικανοποιητική επίσης ήταν η λύση που δόθηκε από την κυβέρνηση στο κρίσιμο ζήτημα των προνοιακών δομών του Γ΄ ΚΠΣ. 

Το πρόβλημα όμως, όπως όλοι γνωρίζουμε, παραμένει και εμφανίζει βασικά δύο πλευρές. 

Αδυναμία εξασφάλισης των λειτουργικών μας εξόδων, κάθε μήνα, και 

Επενδυτική άπνοια που χαρακτηρίζει όλους τους ΟΤΑ, μικρούς και μεγάλους. 

Δε λείπουν βέβαια και άλλα προβλήματα που επιβαρύνουν την ήδη δύσκολη οικονομική κατάσταση της αυτοδιοίκησης.

Υπουργείο Πολιτισμού, Γενική Γραμματεία Αθλητισμού και ΥΠΕΧΩΔΕ οφείλουν δεκάδες εκατομμύρια ευρώ σε πολλούς δήμους.

Το ταμείο Παρακαταθηκών και Δανείων κρατάει τα επιτόκια των παλιών δανείων μας στο 7%.

Για τα νέα δάνεια τα επιτόκια βρίσκονται στο 5,9% την ώρα που η τραπεζική αγορά δανείζει με 4,9% και η Ευρωπαϊκή Τράπεζα Επενδύσεων με 2,83%. 

Στις λαϊκές αγορές, με πρόσφατο νόμο, η δημοτική αστυνομία εντέλλεται να εισπράττει για λογαριασμό τρίτων. 

Ανάλογη πρόβλεψη έχει το νομοσχέδιο του ΥΠΕΧΩΔΕ για τις οικοδομικές άδειες, όπου το τέλος υπέρ των δήμων 0,5% θα αποδίδεται στο Υπουργείο για να ξαναμοιράζεται στους δήμους. 

Με ρεαλισμό και ευθύνη, όπως πάντα όταν προσεγγίζουμε το ζήτημα των οικονομικών, απαιτούμε:

· Την πλήρη εφαρμογή του Ν. 1828 και την απαλλαγή των ΚΑΠ από τις διάφορες παράπλευρες δραστηριότητες. 

· Τη σαφή αποτύπωση του συνόλου των κυβερνητικών δεσμεύσεων στον κρατικό προϋπολογισμό που αφορούν συγκεκριμένες κατηγορίες συμβασιούχων (σχολικοί φύλακες, ΑΜΕΑ, Βοήθεια στο Σπίτι) που μονιμοποιούνται με το προεδρικό διάταγμα 164/2004. 
· Την αναγνώριση της συντήρησης σχολικών κτιρίων και της πολιτικής προστασίας ως μεταφερόμενων αρμοδιοτήτων και τη διακριτή απόδοση των ανάλογων πόρων.

· Την άρση των οικονομικών εκκρεμοτήτων με τα υπουργεία που προαναφέρθηκαν, με συγκεκριμένο χρονοδιάγραμμα. 

· Την άμεση και ταχεία αποκλιμάκωση των επιτοκίων.

· Την από κοινού αξιολόγηση των προνοιακών δομών. 

Γνωρίζουμε όλοι σ΄ αυτή την αίθουσα ότι η ικανοποίηση του συνόλου των αιτημάτων αυτών δεν απαντά ικανοποιητικά στην άρση του οικονομικού αδιεξόδου που επαναλαμβάνω είναι αμφίπλευρο. 

Λειτουργικό και επενδυτικό.

Γι΄ αυτό θέλω να καταθέσω στο συνέδριο και στην κυβέρνηση τρεις συγκεκριμένες προτάσεις που μπορούν να δώσουν πειστική και ρεαλιστική ταυτόχρονα, απάντηση στο οικονομικό πρόβλημα. 

Πρώτον: Προτείνουμε την αλλαγή της βάσης υπολογισμού του Ν. 1828, με σκοπό να εξασφαλίσουμε διαχρονικά αύξηση των πόρων προς την αυτοδιοίκηση, σταθερά μεγαλύτερη από την εν γένει αύξηση των κρατικών εσόδων. Αναλυτικά η πρόταση θα παρουσιαστεί αύριο στα πλαίσια της εισήγησης για τη φορολογική αποκέντρωση.

Δεύτερον: Προτείνουμε την άμεση δημοπράτηση όλων των έργων του ΘΗΣΕΑ που είναι ώριμα, ανεξάρτητα από το πότε προβλέπεται η έναρξη τους, σύμφωνα με το πρόγραμμα. Η πρόταση μας αφορά τόσο τα έργα που έχουν ενταχθεί στα πλαίσια της λεγόμενης τυπικής κατανομής όσο και στα έργα που θα ενταχθούν στα πλαίσια της προγραμματικής κατανομής που ήδη έχει ολοκληρωθεί κεντρικά.     

Η συνεργασία μας μέχρι σήμερα με το υπουργείο εσωτερικών για τα κριτήρια κατανομής του ΘΗΣΕΑ υπήρξε ικανοποιητική. Ωστόσο το πρόγραμμα αντικειμενικά καθυστερεί και παρουσιάζει ελάχιστες απορροφήσεις. 
Έτσι, στα ταμεία του κράτους την 31/12/2005 θα παραμείνουν πάνω από 450 εκατομμύρια ευρώ πόροι της αυτοδιοίκησης και το ποσό αναμένεται να ξεπεράσει τα 700 εκατομμύρια ευρώ την 31/12/2006. 

Αν δε γίνει δεκτή η πρόταση μας τότε πολύ φοβάμαι ότι θα έχουμε «νομοθετημένη παρακράτηση» πόρων της αυτοδιοίκησης. 

Τρίτον:  Προτείνουμε την άμεση απόδοση του συνόλου των παρακρατηθέντων με δυνατότητα προεξόφλησης των ομολόγων που έχετε εξαγγείλει από την τραπεζική αγορά.          

Κύριε Υπουργέ
Γνωρίζετε πολύ καλά ότι το χρόνιο οικονομικό πρόβλημα της αυτοδιοίκησης ξέσπασε κυριολεκτικά στις δημοτικές αρχές αυτής της δημοτικής περιόδου. 

Η πρώτη πρόταση μας για το Ν. 1828 είναι πρόταση ευθύνης και αφορά σαφέστατα την επόμενη δημοτική περίοδο. 

Οι προτάσεις όμως για το ΘΗΣΕΑ και τα παρακρατηθέντα δεν παίρνουν αναβολή. 

Πρέπει να γίνουν δεκτές άμεσα. 

2. ΠΡΟΛΗΠΤΙΚΟΣ ΕΛΕΓΧΟΣ

Είναι γνωστό ότι ανταποκρινόμενοι στην απαίτηση της κοινωνίας για διαφάνεια αποδεχτήκαμε τον προληπτικό έλεγχο με απόφαση του περυσινού μας συνεδρίου. 

Σήμερα, μετά από 4 μήνες εφαρμογής, χωρίς υπερβολή ο προληπτικός έλεγχος κινδυνεύει γιατί υπονομεύεται εκ των ένδον. 

-Καθυστέρηση στην πρόσληψη προσωπικού που θα ενισχύσει τις υπηρεσίες των επιτρόπων

-Αυθαιρεσίες ελεγκτικών οργάνων που ερμηνεύουν κατά το δοκούν ίδιες δαπάνες με διαφορετικό τρόπο

-Συνέχιση της αναχρονιστικής κατάστασης να πηγαινοέρχονται τα εντάλματα κυριολεκτικά με τα κιβώτια

Δημιουργούν έντονα προβλήματα στην ομαλή λειτουργία των δήμων και πλήττουν την αξιοπιστία τους αφού σημειώνονται σοβαρές καθυστερήσεις σε εξόφληση εργαζομένων, προμηθευτών και αναδόχων. 

Και είμαστε μόνο στην αρχή. 

Υπάρχει σε εξέλιξη μια καλή συνεργασία ανάμεσα στο Ελεγκτικό Συνέδριο, το Υπουργείο και την ΚΕΔΚΕ που πρέπει όμως να επιταχυνθεί για να γίνει αντιληπτή απ΄ όλους τους εμπλεκόμενους. 

Δεν είναι όμως μόνο αυτό. 

Η πρόσφατη έκθεση του Συνηγόρου του Πολίτη εντοπίζει με ευκρίνεια συγκεκριμένες αιτίες απ΄ όπου πηγάζουν προβλήματα κακοδιαχείρισης και αδιαφάνειας. 

Εντοπίζει τις αιτίες αυτές στην ελλιπή στελέχωση των δήμων, στον πλημμελή έλεγχο των αποφάσεων των συλλογικών οργάνων της αυτοδιοίκησης από την Περιφέρεια και στην κακή νοοτροπία μεμονωμένων περιπτώσεων αιρετών. 

Συμφωνούμε απόλυτα με τις διαπιστώσεις του Συνηγόρου και θα προσθέταμε και τους πολλαπλούς ελέγχους, εννέα τον αριθμό, που τελικά καθιστούν το ζήτημα της διαφάνειας μετέωρο. 

Με μια τέτοια οπτική είναι προφανές ότι μας βρίσκει ριζικά αντίθετους το νέο Σώμα Επιθεωρητών του Υπουργείου Οικονομικών που ετοιμάζεται και για την αυτοδιοίκηση.

Είναι παραλογισμός στο αίτημα για διαφάνεια η Πολιτεία ν΄ απαντά προσθέτοντας κάθε χρόνο και ένα νέο ελεγκτικό μηχανισμό. 

Είπαμε, είμαστε στην εποχή της απλούστευσης των δομών και στο κάτω, κάτω τι σημαίνει η θέσπιση ενός ακόμα σώματος ελέγχου. 

Ότι πολύ απλά τα υφιστάμενα έχουν αποτύχει.      

Γι΄ αυτό στο συνέδριο μας παίρνουμε εμείς την πρωτοβουλία και προτείνουμε συγκεκριμένα:

· Ενίσχυση των  διαδικασιών εσωτερικού ελέγχου
· Ριζική βελτίωση του ελέγχου των αποφάσεων δημοτικού συμβουλίου και δημαρχιακής επιτροπής που παράγουν οικονομικά αποτελέσματα, και τέλος

· Ανεξάρτητη αρχή ελέγχου των οικονομικών πράξεων των ΟΤΑ. 

3. ΚΩΔΙΚΑΣ ΔΗΜΩΝ ΚΑΙ ΚΟΙΝΟΤΗΤΩΝ

Για τον Κώδικα θα γίνει αναλυτική συζήτηση στην πρωινή συνεδρία του Σαββάτου.

Θέλω όμως να είμαστε σαφείς. 

Ο νέος Κώδικας Δήμων και Κοινοτήτων απέχει πολύ απ΄ τις προσδοκίες μας, έτσι κι αλλιώς. 

Τη θέση αυτή είχαμε εκφράσει και το 2003 όταν ολοκληρώναμε τη συζήτηση με την προηγούμενη κυβέρνηση.

Με τον ευρωπαϊκό χάρτη τοπικής αυτονομίας να μην έχει κυρωθεί 
στο σύνολο του απ΄ τη Βουλή

Με τη φορολογική αποκέντρωση και την περιφερειακή 
αυτοδιοίκηση να μετατίθενται στο άγνωστο μέλλον
Ο Κώδικας εκ των πραγμάτων δεν είναι αυτό που πραγματικά χρειάζεται η τοπική αυτοδιοίκηση στη χώρα μας. 

Το τελικό κείμενο της κυβερνητικής πρότασης όμως δεν αξιοποιεί ούτε καν την πρόσφατη συνταγματική αναθεώρηση. 

-Οικονομική αυτοδυναμία, 

-Καταστατική θέση των αιρετών, 

-Τοπικά έσοδα, 

-Μεταφορά αρμοδιοτήτων, 

δεν αντιμετωπίζονται ριζικά σύμφωνα με τη συνταγματική επιταγή.

Τελικά, χρειάστηκαν είκοσι μήνες για να έχουμε οριακές μόνο βελτιώσεις από το προηγούμενο σχέδιο του Κώδικα.

Εξαίρεση αποτελεί το εκλογικό σύστημα το οποίο η κυβέρνηση εμμένει να αλλάξει χωρίς κανένα διάλογο και με ισχνά επιχειρήματα. 

Το 42% περιορίζει τη βάση δημοκρατικής νομιμοποίησης στην εκλογή του εκτελεστικού οργάνου του θεσμού που είναι ο Δήμαρχος.
Το γεγονός αυτό είναι πιθανόν να οδηγήσει σε πολώσεις και στην επικράτηση μονοκομματικών υποψηφιοτήτων, διακόπτοντας μια μακρά παράδοση διακομματικών συνεργασιών και ευρύτερων συναινέσεων στις τοπικές κοινωνίες.

Πιστεύει πραγματικά η κυβέρνηση ότι θα κερδίσουν κάτι οι τοπικές κοινωνίες από μια τέτοια εξέλιξη που ανάμεσα στ΄  άλλα θα φιμώσει και κάθε ανεξάρτητη και αυτόνομη φωνή;

Όσο γα το λογικοφανές επιχείρημα που τίθεται με το ερώτημα, γιατί όχι και ο Δήμαρχος με 42% όπως και η κυβέρνηση, είναι προφανής η σύγχυση ανάμεσα σε δύο θεσμούς που έχουν άλλη αποστολή και άλλο χαρακτήρα. 

Για όλους αυτούς τους λόγους πριν δύο χρόνια στο τακτικό μας συνέδριο στη Θεσσαλονίκη, με συντριπτική και διακομματική πλειοψηφία αποφασίσαμε υπέρ της διατήρησης του υφιστάμενου εκλογικού συστήματος με το 50% συν ένα. 

Σήμερα, έχουμε έναν επιπρόσθετο και μάλιστα μείζονα λόγο για να είμαστε κατηγορηματικά αντίθετοι σ΄ αυτή την κυβερνητική πρωτοβουλία.

Άλλες είναι οι προτεραιότητες του θεσμού της αυτοδιοίκησης και γι΄ αυτές θα μιλήσουμε και θ΄ αποφασίσουμε στο συνέδριο μας.

Όλες οι έρευνες της κοινής γνώμης στη χώρα μας τα τελευταία τρία χρόνια καταγράφουν μια προοδευτική αύξηση της απαισιοδοξίας και της ανασφάλειας των πολιτών για το αύριο. 

Από την άλλη, κάθετη είναι η πτώση της εμπιστοσύνης στους θεσμούς από τους οποίους πλέον δεν εξαιρούνται ούτε η εκκλησία αλλά ούτε και η δικαιοσύνη. 

Συναδέλφισσες και συνάδελφοι

Κανένας μας δεν μπορεί να μείνει απαθής σ΄ αυτή την πραγματικότητα .

Χρειαζόμαστε πυξίδα που να δείχνει τις σταθερές αξίες.

Απαιτούνται κινητοποίηση και πρωτοβουλίες που θα δώσουν 

· Φρεσκάδα στην πολιτική

· Κύρος στους θεσμούς

· Συνοχή στην κοινωνία

· Νόημα στη συμμετοχή

Με το βλέμμα στραμμένο στην κοινωνία οφείλουμε πρώτα απ΄ όλα ν΄ αλλάξουμε εμείς.

Γιατί μόνον έτσι θα γίνουμε πειστικοί στις τομές που προτείνουμε. 
Όχι όμως μόνο γι΄ αυτό.

Αλλά και γιατί οι πολίτες απαιτούν και δικαιούνται καλύτερες και πιο αποτελεσματικές υπηρεσίες.

Αλλά και γιατί η ίδια η αυτοδιοίκηση πρέπει ν΄ αναλάβει τις ευθύνες της. 

Πρωτοβουλίες που έχει αναλάβει η αυτοδιοίκηση, πρωτοβουλίες δικές μας που βρίσκονται σε εξέλιξη, σηματοδοτούν αυτή την αντίληψη.

Της αλλαγής και της ευθύνης.

Οφείλουμε να φτάσουμε ως το τέλος τις πρωτοβουλίες μας 

Για την επιδότηση της αστικής συγκοινωνίας στην περιφέρεια

Για την προώθηση της ανακύκλωσης όπως πράξαμε σε συνεργασία με το Σύνδεσμο Ελληνικών Βιομηχανιών

Για την άρση των εμποδίων στην ανάπτυξη των ανανεώσιμων πηγών ενέργειας, σε συνεργασία με το ΠΑΝΔΟΙΚΟ
Για την εμπέδωση κλίματος συνεργασίας με άλλους κοινωνικούς εταίρους, όπως πράξαμε με το ΤΕΕ και την Κεντρική Ένωση Επιμελητηρίων

Για την υλοποίηση του στρατηγικού σχεδίου μας για την κοινωνία της γνώσης και της πληροφορίας, τον ηλεκτρονικό δήμο και την καταπολέμηση του ψηφιακού αναλφαβητισμού

Για την εξάλειψη των Χώρων Ανεξέλεγκτης Διάθεσης Απορριμμάτων, σε συνεργασία με το ΥΠΕΧΩΔΕ

Στο σημείο αυτό θέλω να σταθώ ιδιαίτερα και να το υπογραμμίσω

Εμείς, η τοπική αυτοδιοίκηση και όχι η Πολιτεία πρέπει ν΄ αναλάβουμε πρωτοβουλία για να τελειώνουμε επιτέλους με το μεσαίωνα στη διαχείριση απορριμμάτων.

Ξεκίνησα στην αρχή με τους μετανάστες της Γαλλίας.

Επανέρχομαι για τους μετανάστες που ζουν και εργάζονται ανάμεσα μας. 

Είναι επιτακτική ανάγκη να αντιμετωπίσουμε ως Πολιτεία, με συστηματικό και οργανωμένο τρόπο, όλες τις διαστάσεις αυτού του σοβαρού ζητήματος.

Προτείνω στην κυβέρνηση και στο συνέδριο μας να προχωρήσουμε στην παροχή δικαιώματος ψήφου στους μετανάστες, ξεκινώντας απ΄ τις δικές μας εκλογές. 

Και όχι μόνο αυτό. 

Κάθε δήμος μπορεί και πρέπει να συγκροτήσει συμβούλια μεταναστών.

Συμβούλια που σε συνεργασία με την τοπική αυτοδιοίκηση μπορούν ν΄ αποτελέσουν παράγοντες διαμόρφωσης των συνθηκών ομαλής ένταξης των μεταναστών.

Αγαπητοί σύνεδροι

Η αποκέντρωση είναι ο δρόμος.

Η αυτοδιοίκηση είναι ο δρόμος.

Φτάνει πια το δυσκίνητο, 

το αναποτελεσματικό,

το αναχρονιστικό κράτος.

Φτάνει πια το συγκεντρωτικό κράτος.

Είναι η ώρα για τομές αποκέντρωσης και αποφάσεις ευθύνης.

Εμείς, όλοι εμείς, άνθρωποι της αυτοδιοίκησης,

Εκφραστές των τοπικών κοινωνιών, ζυμωμένοι με τις πραγματικές ανάγκες και τις ελπίδες των ανθρώπων.

Έχουμε υποχρέωση, με τις προτάσεις, τις πρωτοβουλίες και τους αγώνες μας να χαράξουμε τις κατευθύνεις για τη μεγαλύτερη, την πιο ουσιαστική, μεταρρύθμιση.

Και αυτό κάνουμε.

Η Πολιτεία έχει χρέος να μη σταθεί σ΄ αυτό εμπόδιο με αναχρονιστικές αντιλήψεις και ξεπερασμένες συμπεριφορές.

Οφείλει να κατανοήσει καλύτερα και να κινηθεί ταχύτερα για περισσότερη, επιτέλους, αυτοδιοίκηση, για ουσιαστική αποκέντρωση.

Με τις αναγκαίες θεσμικές της πρωτοβουλίες η Πολιτεία οφείλει να θεμελιώσει το πλαίσιο για μια νέα πραγματικότητα.

Το επιβάλει η εποχή

Το απαιτούν οι πολίτες

Το έχει ανάγκη η Ελλάδα.

